གལ་སྲིད་གསལ་བསྒྲགས་ཤིག་མི་སྤེལ་ཐབས་མེད་ཡིན་ན་སྐད་ཆ་འཇམ་པོ་ཞིག་བཤད་ན་ཅིས་མི་ཆོག་གམ།ཁོ་ནི་རྒྱ་གུང་ཁྲན་མ་རེད་ལ་རྒྱ་མིའི་རྒྱུགས་ཁྱི་ཚོའི་གྲས་ཀྱང་མ་རེད།གཞོན་ལྷན་དང་ལངས་ཕྱོགས་མི་འདྲ་ནའང་སྙིང་སྟོབས་དང་སེམས་ཤུགས་ཁུར་བའི་འཐབ་རྩོད་པ་ཞིག་རེད།མི་དེས་རྒྱ་ནག་གི་རྒྱལ་དར་མཉམ་ཁྱེར་བྱས་པ་ལ་མོས་མཐུན་མེད་ཅེས་པ་ལྟ་བུ་ཞིག་གསུངས་ན་འགྲིག་ལ།ཡང་ན་མི་དེར་འབྲེལ་ལམ་ཞིག་བཙུགས་ཏེ་དེ་ལྟར་མི་འོས་ཚུལ་གྱི་བཀའ་མོལ་ཞིག་གནང་ན་ཆོག་ཀྱང་དེ་ལྟར་གང་ཡང་བྱས་མི་འདུག་པ་ཚེ་བརྟན་རྡོ་རྗེ་རང་ཉིད་ཀྱིས་གསར་ལམ་ཁག་ཅིག་ལ་བཤད་འདུགཚེ་བརྟན་རྡོ་རྗེ་ཟེར་བ་དེས་རྒྱ་ནག་གཞུང་ལྟར་བོད་རང་བཙན་ལ་ངོ་རྒོལ་བྱེད་ཀྱི་མེད་ལ་གཞོན་ལྷན་ལ་སྐྱོན་བརྗོད་ཀྱང་བྱེད་ཀྱི་མི་འདུགཁོས་བོད་ནང་གི་ཛ་དྲག་གི་དཀའ་ངལ་སེལ་སླད་དང་།ལམ་དབུ་མ་དང་བོད་གཞུང་ལ་རྒྱབ་སྐྱོར་གྱི་འབོད་ཚིག་བསྒྲགས་ནས་ད་ལྟ་བལ་ཡུལ་བཙོན་ཁང་དུ་བཅུག་ཡོད་པ་དེ་རེད།མ་གཞི་ནས་མི་དེ་ཡང་གཞོན་ལྷན་ལ་དགོས་རྒྱུ་ཞིག་མིན་ན་གཞོན་ལྷན་སྡང་དགོས་ས་ཞིག་མ་རེད་འདོད།དྲ་ཐོག་ནས་གསང་མིང་བཀོལ་ཏེ་སྤྱི་ཚོགས་ནང་འགལ་བ་བཟོ་མཁན་གྱི་དྲ་འབུ་ལྟ་བུ་ཞིག་ཡིན་དོགས་མི་འདུག་ལ།དཀའ་སྡུག་དང་ཕྲད་དུས་མདུན་དུ་འདོན་མི་ཐུབ་པའི་སྐྱག་ཤོར་ཞིག་ཀྱང་མ་ཡིན་པ་འདྲ།ང་ཚོས་ཕྱི་སྡོད་བོད་མིའི་ཁྲོད་བསྐྱར་ཞིབ་ཅིག་བྱོས་དང་།བུ་དང་ཆུང་མ་ཡོད་ཅིང་ཕྱི་ཡི་རྒྱལ་ཁབ་ཏུ་གནས་སྡོད་བྱེད་མཁན་ཞིག་འདི་ལྟར་བོད་མིའི་འཐབ་རྩོད་ཆེད་མཆོང་ནས་ཡོང་ཞིང་།ཚེ་དང་སྲོག་ལ་མི་བལྟ་བར་རང་ཉིད་སྡུག་ལ་སྦྱོར་ཐུབ་མཁན་གྱི་བོད་པ་ག་ཚོད་བྱུང་ཡོད་དམ།ཡང་ཚེ་སྲོག་ལ་དེ་ཙམ་གྱི་ཉེན་ཁ་མེད་སྲིད་ཀྱང་དཀའ་བ་ཁྱད་དུ་བསད་དེ་མིག་སྒྲིབ་རྒྱལ་སྐྱོབ་ཀྱི་ལས་འགུལ་སྤེལ་མཁན་ཤེས་རབ་ཚེ་རྡོར་ལྟ་བུ་དང་།ས་ལམ་གོམ་པས་བཅལ་ཏེ་གྲོང་དང་གྲོང་ཁྱེར་སྐོར་མཁན་གྱི་རྣམ་གླིང་བློ་བསྟན་ལྟ་བུ་ག་ཚོད་འདུག་གམ།གཟབ་གཟབ་མ་བྱས་ན་གསལ་བསྒྲགས་འདི་ལྟ་བུས་བློས་གཏོང་བ་ཚོའི་སེམས་པ་ཆུ་ལ་བསྐུར་རྒྱུ་རེད།ཁོང་ཅག་ལྟ་བུའི་མི་འདི་ཚོའི་སེམས་ཤུགས་ཆག་ཚེ་དྷ་སའི་ཆབ་སྲིད་པར་ཁས་འཆེ་བ་ཁ་དམག་རྒྱག་མཁན་ཚོ་དང་།ཕྱོགས་མཐའི་མི་དཀྱུས་སྙིང་ཆུང་ང་འདྲ་དག་གིས་ཅི་ཞིག་འཇོན་ནམ།འདི་དང་འདི་ལྟ་བུའི་བློས་གཏོང་བ་འདི་ཚོ་གཉེན་དུ་འགུག་དགོས་པ་ལས་དགྲར་ལྟ་རྒྱུྱ་དེ་མཁས་རྟགས་ཤིག་ནམ་ཡང་མིན།བཙན་བྱོལ་ནང་གི་བོད་དོན་ལས་འགུལ་གྱི་ཆ་ཤས་ལེན་མཁན་གྱི་གྲངས་འབོར་དང་།ལས་འགུལ་བ་སེར་སྐྱ་གང་ཡིན་སོགས་ང་རང་ལས་ཁྱོད་ཚོ་རྒྱུས་མངའ་ཆེ་བ་ཡོད་ངེས་ཡིན།